ออกบัตรดูดลูกค้าวัยเอ๊าะ
ไทยพาณิชย์ออกบัตรเครดิตล่าลูกค้าวัยเอ๊าะคาดได้ 1 แสนบัตร ให้วงเงิน 1-2 เท่า
7 มี.ค. 2555

ไทยพาณิชย์ออกบัตรเครดิตล่าลูกค้าวัยเอ๊าะคาดได้ 1 แสนบัตร ให้วงเงิน 1-2 เท่า 
น.ส.อารยา ภู่พานิช ผู้ช่วยผู้จัดการใหญ่ ธนาคารไทยพาณิชย์ กล่าวว่า ในไตรมาส 3 ธนาคารจะออกบัตรเครดิตจับกลุ่มลูกค้าวัยเริ่มต้นทำงานโดยเฉพาะ อยู่ในกลุ่มผู้ที่มีอายุไม่เกิน 35 ปี เงินเดือนขั้นต่ำ 1.5 หมื่นบาท โดยตั้งเป้าหมายจะขยายบัตรลูกค้ากลุ่มนี้ 1 แสนบัตร จากเป้าหมายรวม 1.5 แสนบัตร 
ผู้บริหารธนาคารไทยพาณิชย์ ระบุว่า ธนาคารมีเป้าหมายขยายกลุ่มลูกค้าวัยเริ่มต้นทำงาน เพราะเป็นกลุ่มที่มีจำนวนลูกค้าน้อยมากในฐานบัตรเครดิต โดยลูกค้าบัตรเครดิตส่วนใหญ่ของธนาคารเป็นกลุ่มลูกค้ามีเงิน ธนาคารจึงได้ทำ การวิจัยกลุ่มลูกค้านี้โดยเฉพาะ พบว่าลูกค้าที่เพิ่งเริ่มต้นทำงานต้องการใช้เงินอย่างชาญฉลาด มองว่าไม่สมควรที่ต้องเป็นหนี้ หากใช้บัตรเครดิตก็ต้องให้คุ้มค่าที่สุด 
นอกจากนี้ ยังพบว่าลูกค้ากลุ่มนี้ต้องการเดินทางท่องโลก เพื่อเป็นประสบการณ์ชีวิต ฉะนั้นธนาคารอาจออกแคมเปญให้สอดคล้อง เช่น การเดินทางราคาประหยัด สามารถผ่อนชำระได้ และหากจะซื้อเสื้อผ้า ก็จะเดินดูแบบตามห้างสรรพสินค้า แต่จะไม่ซื้อโดยหันไปเลือกซื้อในแพลทินัมแทน เท่ากับว่าธนาคารต้องทำการตลาดที่แตกต่างจากกลุ่มลูกค้าบัตรเครดิตในปัจจุบัน
อย่างไรก็ดี ได้คาดการณ์แล้วว่าต้องมีการป้องกันความเสี่ยงหนี้ที่ไม่ก่อให้เกิดรายได้ในลูกค้ากลุ่มนี้ ซึ่งอาจให้วงเงิน 1-2 เท่าของเงินเดือน จากลูกค้าทั่วไปที่ให้วงเงิน 3-5 เท่า ปัจจุบันธนาคารมีลูกค้ากลุ่มนี้ 5% จากฐานบัตรเครดิต 2 ล้านบัตร